นายกรัฐมนตรี ยืนยัน ปัญหาความไม่สงบในจังหวัดชายแดนภาคใต้ ไม่ใช่ความขัดแย้งทางศาสนา ย้ำใช้มาตรการกฏหมายควบคู่กับการพูดคุยสันติสุข
นายกรัฐมนตรี ยืนยัน ปัญหาความไม่สงบในจังหวัดชายแดนภาคใต้ ไม่ใช่ความขัดแย้งทางศาสนา ย้ำใช้มาตรการกฏหมายควบคู่กับการพูดคุยสันติสุข คลี่คลายสถานการณ์ความรุนแรงพลเอก ประยุทธ์ จันทร์โอชา นายกรัฐมนตรี ยืนยันว่ารัฐบาลให้ความสำคัญและไม่ได้นิ่งนอนใจกับสถานการณ์ความรุนแรงในพื้นที่จังหวัดชายแดนภาคใต้ แต่ยืนยันว่าเหตุที่เกิดขึ้นไม่ใช่ความขัดแย้งทางศาสนา ซึ่งที่ผ่านมาทั้งประชาชนในพื้นที่ และองค์กรระหว่างประเทศ โดยเฉพาะองค์การความร่วมมืออิสลาม หรือ OIC ที่เดินทางลงพื้นที่มาติดตามสถานการณ์ในจังหวัดชายแดนภาคใต้ ต่างก็ยืนยันว่าไม่ใช่ความขัดแย้งทางศาสนา ดังนั้นขออย่าตื่นตระหนกและอย่าทำสิ่งใดที่นำไปสู่จุดหมายที่กลุ่มผู้ก่อเหตุต้องการ ทั้งนี้ได้กำชับหลายฝ่ายเฝ้าระวังในจุดอ่อนไหวที่เป็นพื้นที่เสี่ยง ทั้งวัด โรงเรียน พื้นที่เศรษฐกิจ ตลอดจนหน่วยที่ตั้งทหารในพื้นที่ ซึ่งหลังจากนี้ต้องมีความเข้มงวดในมาตรการด้านการข่าว ควบคู่กับการระมัดระวังตัวเอง โดยประชาชนในพื้นที่จะต้องให้ความร่วมมือกับเจ้าหน้าที่รัฐด้วย เนื่องจากประชาชนในพื้นที่จะได้รับผลกระทบจากบางมาตรการนายกรัฐมนตรี ยังระบุว่าการแก้ไขปัญหาความไม่สงบในพื้นที่จังหวัดชายแดนภาคใต้ จะใช้ทั้งมาตรการทางกฏหมายและการพูดคุยสันติสุข เพื่อชี้ให้นานาประเทศเห็นว่ารัฐบาลไม่ได้ใช้กำลังในการแก้ไขปัญหาเพียงอย่างเดียว